Jitem wete Hans, dat ijk gescheppet hebbe ij seche hoppen, de wogen iij schijppwnt, dat schijppwnt x [mark]; de hebbe yk gescreuen an her meijsster Pawel so ferre he en behoff hefft. Jjt ijs got hynderlandych, got brwe hoppen; effte he en nijcht hebben wijl, so worchoppe en mijt Peter Wijen effte worbwte en an ffelle bwche chegen chalff felle smasseken effte an tran. Jtem tran gelt wol ii[½] [mark], bwche ij [mark] ij sc., chalfelle smasseken viij sc., man worbarget elch nijcht, worchoppet wat he gelden wijl vnd brijnge mij al dat mjjnne wedder to hws; ok wan dat want wat nijcht wor chofft ijs, dat worchoppet effte worbwtet; man latet mij nene schwlt achter stellijch, vnd chom dw mijt dem erssten to hws je myt eijn got schyppe vnd dyn gerede, roche, hossen, wat dij to hort, brijnk mijt; mij ijs gesecht, dat dw dijn dijnk worgijfft; worgijff dat dijne alch nijcht, legge ijt wedder ijn dijne chijsste vnd brijnk ijt mij to hws, dat rade ijk dij; vnd danke dijnen heren her meijsster Pawel ganch grot; al wat ijk wme sijner werdijchheijt don chan, wijl ijk al tijt gernne don, vnd danke al den gennen dij got gedan hebben, vnd schede al ijn fruntschoppen wan dar vnd sege her meijsster Pawel, al wat em won Dank denet, dat wijl ijk em gernne senden. Man sw dw dij wol wor, for dat rade ijk dij, vnd chom je er je beter to hws vnd choppe der meder je fijner hanken als dw meijsst chrijgen chanst. Got vnd Marija sta dij bij ijn allen tijden. Gescreuen to Danke jnt jar mv(c) xiiij. Hans Chonnert. Jtem hefft dw tom genedijgen heren bijschopp gewesst, so mij gesecht ijs, so ga ok to em vnd danke em vnd segge sijner genanden grot gode nacht; wat dw wme sijner genaden wijllen don chanst, wijlt dw gernne don. De schijpper, de ij seche hoppe ynne hefft, de hijt Lasse Petersson stwrman. Adress: An Hans Chonnert to Abow sal dijsse breff.